Dís Tshwane se tussentydse burgemeesterAbel Tau, Thswane se tussentydse burgemeester. (Foto: Verskaf) Die DA het ŉ tussentydse burgemeester vir Tshwane aangewys om waar te neem in die plek van Stevens Mokgalapa. Abel Tau is Donderdag as tussentydse burgemeester aangewys, nadat Mokgalapa Dinsdag op spesiale verlof geplaas is. Dit volg nadat ŉ storm losgebars het oor sy beweerde seksuele eskapades met die burgemeesterskomiteelid vir paaie en vervoer, Sheila Senkubuge. ŉ Klankgreep van die twee se beweerde gekafoefel is Sondag wyd op sosiale media versprei. Dit is glo onwettig met behulp van ŉ meeluister-apparaat in Senkubuge se kantoor gemaak. In ŉ verklaring sê die DA Mokgalapa het opsygestaan om die DA toe te laat om sy ondersoek na die gebeure af te handel. Tau dien sedert Maart vanjaar op die burgemeesterskomitee vir dienste. “Tesame met die res van sy span sal Tau voortgaan om effektiewe basiese dienste aan die inwoners van Tshwane te verskaf,” het die party gesê.